Here is a page extracted from Wikipedia that may contain CSS, HTML, and a lot of unformatted text.

Title: سوريا
Content: سوريا (الاسم جاى م التسميه اليونانى ع السوريين و الاراميين: Σύριοι |Syrioi|) (الجمهورية العربية السورية) هى دولة من دول البحر المتوسط.

تاريخ 
موقع منطقة سوريا الجغرافى حساس جداً و خلاها دايماً على مر التاريخ معرضه للغزو الخارجى و تحويل اراضيها لساحات حرب بتتصارع عليها الجيش. عبر التاريخ سوريا ما كانتش دوله او بلد لكن كانت مجموعة مدن فى الشام زى دمشق و حلب و حماه و غيرها بيحكمها حكام مستقلين عن بعض.

حكمها المصريين و الأشوريين و البابليين و الفرس و غزاها الاسكندر الاكبر سنة 332 ق.م.، و ضمها السلوقيين، و استولى عليها الرومان و بعدين استولى عليها العرب (635) و المغول بقيادة هولاكو (1259)، و المغول تانى بقيادة غازان (1299) و غزاها تيمورلنك و دمر مدنها (1400) ، و استولى الصليبيين على اجزاء منها، و أخدت اسرائيل منها الجولان (1967) و ضمتها لنفسها. عاصمة سوريا هى دمشق من سنة 1943، اللى كانت كمان العاصمة بتاعة الأمويين، و من بعدهم حكم سوريا الأيوبيين لغاية ما احتلها المغول بقيادة هولاكو (1259)، و بعدين بقت من 1260 تابعة للدولة المملوكية فى مصر بيحكمها نواب السلطان. لغاية ما استولى عليها الأتراك العثمانيين (1516). بعد الاتراك بقت تحت الانتداب الفرنساوى حسب اتفاقية سايكس-بيكو (1916) و بعدين بقت دوله سنة 1946.
سوريا و مصر عبد الناصر عملوا وحده فى فبراير سنة 1958 و سمو الدولة دى الجمهورية العربية المتحدة اللى ما عاشتش كتير و فى سنة 1961 حصل انقلاب عسكرى فى سوريا و سحبت نفسها من الاتحاد و بقت من ساعتها الجمهورية العربية السورية.
فى سنة 2010 اتعرضت مناطق فى سوريا لنقص حاد فى الأكل فعملت المنظمات الانسانيه و برنامج الأغذية العالمى التابع للأمم المتحدة جسر جوى نقل كميات ضخمه من الغذاء.

جغرافيا 

سوريا مساحتها 185,180 كم مربع و ليها حدود مع لبنان و تركيا و فلسطين و العراق و الاردن.. من اشهر المدن اللى فى سوريا: دمشق، حلب، حماة،اللاذقية و حمص. و من اكبر الانهار اللى بتمد سوريا ب حوالى 80% من المية بتاعتها هو نهر الفرات اللى بينبع من تركيا و بيعدى فى العراق و اخيرا بيصب فى الخليج الفارسى.

سكان 
عدد سكان سوريا 19,4 مليون. سوريا فيها أجناس كتير(زى العرب و التركمان و الدروز و الارمن والاكراد و الأشوريين) وديانات مختلفة ومن اهم الديانات و المزاهب اللى فى سوريا:
 مسلمين سنة 74%
 مسلمين تانيين (زى العلويين و الدروز) 16%
 مسيحيين 10% (روم أرتودوكس و وكاتوليك و مارونيين و بروتوستانت و كاتوليك لاتين)
 يهود (نسبة قليلة فى دمشق و حلب و القامشلي)

لينكات خارجيه 
 مساعدات غذائية لسوريا و الفلسطينيين 
 عملية توزيع طارئة للمواد الغذائية على المتضررين من الجفاف فى سوريا 
 الجفاف يدفع المزارعين الى المدن

مصادر 

 
سوريا
دول اسلاميه